Document ID: 32007D0264

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Απριλίου 2007
για την τροποποίηση της απόφασης 2007/30/ΕΚ σχετικά με τα μεταβατικά μέτρα για ορισμένα γαλακτοκομικά προϊόντα που παράγονται στη Βουλγαρία
[κοινοποιηθείσα υπό τον αριθμό Ε(2007) 1787]
(Κείμενο που παρουσιάζει ενδιαφέρον για τον ΕΟΧ)
(2007/264/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
Εκτιμώντας τα ακόλουθα:
(1)
Στην απόφαση 2007/30/ΕΚ της Επιτροπής, της 22ας Δεκεμβρίου 2006, για τη θέσπιση μεταβατικών μέτρων σχετικά με την εμπορία ορισμένων προϊόντων ζωικής προέλευσης που παράγονται στη Βουλγαρία και στη Ρουμανία (1), προβλέπονται ορισμένα μεταβατικά μέτρα για προϊόντα ζωικής προέλευσης, τα οποία εμπίπτουν στο πεδίο εφαρμογής του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2) και τα οποία έχουν παραχθεί σε εκμεταλλεύσεις στη Βουλγαρία και Ρουμανία πριν από τις 31 Δεκεμβρίου 2006.
(2)
Η Βουλγαρία ζήτησε τώρα τη δυνατότητα να εξάγει σε τρίτες χώρες ορισμένα γαλακτοκομικά προϊόντα που έχουν παραχθεί σε εκμεταλλεύσεις του εν λόγω κράτους μέλους πριν από τις 31 Δεκεμβρίου 2006 και τα οποία εμπίπτουν στο πεδίο εφαρμογής της απόφασης 2007/30/ΕΚ.
(3)
Το παρόν αίτημα μπορεί να ικανοποιηθεί σύμφωνα με τους όρους του άρθρου 12 παράγραφος 1 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3). Στο πλαίσιο αυτό, η Βουλγαρία παρείχε τις αναγκαίες πληροφορίες σχετικά με τη συγκατάθεση των χωρών προορισμού.
(4)
Συνεπώς, η απόφαση 2007/30/ΕΚ πρέπει να τροποποιηθεί αναλόγως.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στα άρθρο 2 παράγραφος 1 της απόφασης 2007/30/ΕΚ προστίθεται το ακόλουθο εδάφιο:
«Επιπλέον, γαλακτοκομικά προϊόντα που έχουν παραχθεί σε εκμεταλλεύσεις στη Βουλγαρία μπορούν να εξάγονται σε τρίτες χώρες έως στις 31 Δεκεμβρίου 2007 με την προϋπόθεση ότι η εξαγωγή θα πραγματοποιείται σύμφωνα με το άρθρο 12 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (4).
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Απριλίου 2007.

Labels: 3
15
17
18